นักวิชาการเดือด! เล็งฟ้อง “นกแอร์” กรณียกเลิกเที่ยวบินโดยไม่แจ้งให้เร็วที่สุด
นักวิชาการเดือด! เล็งฟ้อง "นกแอร์" กรณียกเลิกเที่ยวบินโดยไม่พยายามแจ้งให้เร็วที่สุด
15 ก.พ. 2559

นายสมฤทธิ์ ลือชัย นักวิชาการอิสระ หนึ่งในผู้ได้รับผลกระทบจากกรณีสายการบินนกแอร์ยกเลิกเที่ยวบิน โดยไม่มีการแจ้งผู้โดยสารทราบ กล่าวว่า ขณะนี้ยังอยู่ที่จังหวัดอุบลราชธานี เดิมจองเที่ยวบินของสายการบินนกแอร์กำหนดออกจาก จ.อุบลฯ เวลา 19.05 น. ปลายทางสนามบินดอนเมือง แต่มาทราบว่าสายการบินมีปัญหาเมื่อมาถึงสนามบินอุบลฯ เวลา 18.00 น. ทั้งที่ ความวุ่นวายไม่สามารถให้บริการการบินได้เกิดขึ้นมาตั้งแต่ 15.00 น. แต่ทำไมไม่มีข้อความแจ้งผู้โดยสารเหมือนทุกครั้งเวลาใช้บริการสายการบินจะมีข้อความถึงผู้โดยสารตลอด
นักวิชาการผู้นี้ กล่าวด้วยว่า เมื่อเกิดปัญหาแบบนี้ กลับไม่มีมาตรการแก้ปัญหา แม้แต่ข้อมูลข่าวสารที่ผู้ให้บริการควรจะบอกผู้โดยสารได้ทันที กลับไม่มีการบอกได้ว่าจะได้บินเมื่อไหร่ มีคำตอบให้เพียงที่พัก แต่ไม่มีคำตอบว่าจะให้กลับอย่างไร ถ้าทราบว่าไม่สามารถบินได้ตามที่จองตั๋วไว้ จะได้ไม่ต้องเหมารถไปสนามบินตั้งแต่แรก เมื่อไปถึงสนามบินก็ไม่มีการประกาศอย่างเป็นทางการ ทุกคนต้องเบียดกันไปถามที่เคาท์เตอร์
“ถามว่าปัญหาเกิดขึ้นได้ไหมก็ได้ แต่มาตรการในการรับผิดชอบไม่มีเลย แทนที่จะประกาศว่าจะมีปัญหาอะไร จะชดใช้อย่างไรก็ไม่มี ทำให้หลายคนต้องรอโดยที่ไม่รู้ข้อมูลเท่าไหร่ ไม่มีการประกาศว่าสายการบินมีปัญหา การจัดการในภาวะวิกฤตไม่ได้เรื่อง ทุกคนแสดงความไม่พอใจ โดยเฉพาะอย่างยิ่ง พรุ่งนี้เป็นวันจันทร์ ทุกคนมีงานวันจันทร์ เช่น อาจารย์อัครพงษ์ ค่ำคูณ ต้องไปบรรยายให้ทหารฟังก็พลาดงานไม่สามารถเดินทางไปได้ เหตุการณ์ครั้งนี้เป็นการทดสอบว่าองค์กรล้มเหลวใช้ไม่ได้ และเป็นครั้งสุดท้ายที่ผมจะทนกับนกแอร์ ผมจะไม่บินอีกต่อไปแล้ว ที่ผ่านมาหลายครั้งแล้วที่อดทน จนทำให้องค์กรเหล่านี้ไม่รับผิดชอบ เราต้องทำให้องค์กรเหล่านี้รู้จักรับผิดชอบ ผมจะไม่ยอม เพื่อนผมซึ่งเป็นนักกฎหมาย บอกว่า สามารถฟ้องร้องสายการบินได้ตามกฎหมายซึ่งประกาศตั้งแต่วันที่ 8 ธ.ค. 58″นายสมฤทธิ์ กล่าว
ขณะที่แหล่งข่าวเผยว่า ขณะนี้บริษัท สายการบินนกแอร์ จำกัด (มหาชน) หรือ NOK เตรียมกำลังทำจดหมายชี้แจงตลาดหลักทรัพย์แห่งประเทศไทย กรณีเรื่องของนักบิน 9 รายที่ประท้วงและงดบิน